text: Jordi Solé substitueix a Junqueras en el debat de TV3 - Calderí
  IniciActualitatJordi Solé substitueix a Junqueras en el debat de ...
  Jordi Solé substitueix a Junqueras en el debat de TV3
  L'alcalde de Caldes i eurodiputat per ERC, Jordi Solé, va assistir en el debat electoral per les europees organitzat per TV3, ahir al vespre
  IMATGE | Jordi Solé durant el debat electoral d'ahir al vespre, retransmès des de TV3.> @jordisolef (Twitter)
  Jordi Solé i Ferrando, l'alcalde actual de Caldes de Montbui i eurodiputat per Esquerra Republicana de Catalunya, va assistir, ahir al vespre, en el Debat Electoral Europeu organitzat per TV3 amb motiu de les eleccions europees del pròxim 26 de maig.
  L'organització comptava amb la participació d'Oriol Junqueras, per ERC, i Toni Comín, per Junts Per Catalunya, amb equips tècnics preparats per traslladar-se a Soto del Real i Brussel·les. No obstant això, el conductor del debat, Xavi Coral, anunciava a l'inici del programa televisiu que, finalment, els Serveis Penitenciaris de l'Estat i la Junta Electoral Central (JEC) van decidir no permetre la participació dels dos representants en el directe.
  En aquestes circumstàncies, Solé participava en el debat en representació a Junqueras, per ERC, i durant la seva primera intervenció de 30 segons, s'explicava així:
  "És evident que jo aquesta nit no hauria de ser aquí. Qui hauria de ser aquí és l'Oriol Junqueras, en Carles Puigdemont o en Toni Comín. Una decisió política d'institucions penitenciàries, que per cert depèn del govern del PSOE i de la JEC, ha silenciat un altre cop als nostres representants. Ens volen silenciats. Ens volen derrotats. Però no callarem mai i no defallirem mai. I estem aquí perquè no volem fer efectiva aquesta repressió. Oriol Junqueras seguirà el camí de la llibertat que li marcaran els vots i la ciutadania, de la mateixa manera que la setmana vinent el veurem agafant l'acte al Congrés dels Diputats per aquesta empenta de llibertat que li va donar la victòria el 28 d'abril, el mateix passarà al Parlament Europeu".
  Just després d'aquesta primera intervenció de Jordi Solé, va ser el torn d'Aleix Sarri, en representació a Junts Per Catalunya, qui va marcar un punt cabdal en el següent transcurs del debat: "No participarem del debat i ara jo marxaré d'aquest plató perquè per nosaltres el més important és no normalitzar la repressió i demostrar a la JEC, al Tribunal Suprem i a l'Estat que no defallirem i que ens en sortirem".